Predkladacia správa

Návrh stratégie informatizácie regionálneho školstva sa predkladá na základe uznesenia vlády SR č. 43/2004 ktorým bola prijatá stratégia informatizácie spoločnosti v podmienkach SR a jej Akčný plán v zmysle jeho aktualizácií, ktoré boli následne prijaté uzneseniami vlády SR č. 669/2005, č. 311/2006 a č. 395/2007 a na základe plánu hlavných úloh Ministerstva školstva SR.
Dňa 20.12.2007 bol predložený návrh Stratégie informatizácie regionálneho školstva po medzirezortnom pripomienkovom konaní so zapracovanými pripomienkami, ktoré prišli v termíne. Na základe upozornenia Úradu vlády SR v januári boli odstránené formálne chyby a zapracované aj ostatné pripomienky. Z tohto dôvodu predkladá MŠ SR na rokovanie vlády SR nové znenie materiálu. 
Cieľom predloženého návrhu stratégie je priblížiť v priebehu štyroch rokov slovenské školstvo k moderným európskym školám pripravujúcim žiakov pre vedomostnú spoločnosť. Európska únia považuje informačné a komunikačné technológie za kľúčové pri realizácii strategického plánu stať sa najväčšou konkurencieschopnou krajinou sveta. Nakoľko Slovenská republika už dlhodobo v oblasti informatizácie spoločnosti nedrží krok, je potrebné určiť strategické ciele na dobudovanie základnej infraštruktúry a zároveň sledovať trendy rozvoja informačných a komunikačných technológií (ďalej len IKT) vo vzdelávaní. 
Súčasný školský systém je skôr konzervatívny a málo prispôsobený na prípravu žiakov na život v informačnej spoločnosti. Z tohto dôvodu je potrebné informatizáciu škôl prepojiť s komplexnou reformou v oblasti učebných osnov a učebných plánov (vrátane používania kvalitatívne nových foriem výchovy a vzdelávania, ktoré umožňujú IKT). Tým sa vytvoria predpoklady na plnenie bodov Akčného plánu Stratégie informatizácie spoločnosti v podmienkach SR v časti Investície do ľudí a ich kvalifikácie: Európska mládež v digitálnom veku.
V materiáli zdôrazňujeme primárnosť zmeny vo vyučovaní, predovšetkým výchovno-vzdelávacích cieľov. Z tohto dôvodu implementáciu problematiky IKT do vzdelávacích programov, predovšetkým úpravu učebných osnov, považujeme za kľúčovú a je súčasťou prvého pilieru stratégie. Východiská charakterizujú súčasnú spoločnosť a jej vzdelávacie potreby. SWOT analýza zachytáva silné a slabé stránky súčasného stavu problematiky a príležitosti a riziká, ktoré budú pomáhať, resp. prekážať procesu informatizácie. 
Ciele formulujú víziu modernej školy v SR v štvorročnej perspektíve. Stratégia stavia na troch pilieroch – obsah, ľudia a infraštruktúra, ktoré sú popísané v  častiach SWOT analýza, hlavné a špecifické ciele. Ciele sú nastavené tak, aby sa v priebehu štyroch rokov zlepšila infraštruktúra škôl a vyučovanie s s využitím IKT bolo dostupné pravidelne každému žiakovi. 
Na skvalitňovanie IKT infraštruktúry a spôsobe vyučovania bude škola viac zainteresovaná, pretože sa to premietne do jej hodnotenia kvality. Výrazným spôsobom sa zlepší súčasná slabšia/nevyrovnaná počítačová gramotnosť učiteľov. Rezort bude mať na zodpovednosti riadenie a koordináciu procesov, finančné zabezpečenie a dopracovanie potrebnej legislatívy. 
Návrh zakladá bezprostredné vysoké finančné náklady v minimálnej výške 10,9 mld. Sk na obdobie 4 rokov, z toho sa predpokladá získať na procesy súvisiace s informatizáciou regionálneho školstva 6,9 mld. z fondov EÚ predovšetkým z Operačného programu Vzdelávanie (prípadne iných operačných programov a zdrojov) a 4 mld. Sk z vládnych zdrojov.
Predkladaný návrh stratégie informatizácie regionálneho školstva bol pripravený na základe strategických dokumentov národného a medzinárodného charakteru - Politika informatizácie, Stratégia informatizácie spoločnosti v podmienkach SR, Národný program výchovy a vzdelávania Milénium, Koncepcia informatiky a informatizácie v školstve, Projekt informatiky a informatizácie v školstve a výskumných a prieskumných materiálov národného a medzinárodného charakteru.
Predložený materiál má vplyv na verejné financie a predpokladá sa jeho priaznivý ekonomický a environmentálny vplyv, vplyv na zamestnanosť a podnikateľské prostredie, čo je uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.